Di ṭṭlam am wagi, 11. I wacu ara sexdameɣ tarwiḥt-iw akka d umatu ? di yal taswaɛt ad steqsiɣ iman-iw ɣef waya, akked waya : « d acu yellan lawan-agi deg-s, ayen umi neqqar ṣṣwab, n wiyan-tt tarwiḥt-agi yellan deg-i tura ? ahat d tin n ugrud, n yilemẓi, n umagad, n uqehhar, n uqerru n wulli, n yizem ? » 12. Amek tessaweḍ leqbaḥa ad twali ayen yelhan, ad tfaqeḍ s wayagi. Ma iwala umdan kra n tɣawsiwin lhant, am ṣṣwab, ṛṛzana, tirrugza, mi tent-yefhem akka, ur yettezzi ad yessel afyir-agi (57) : « ay yexdem… » ad d-tban d lekdeb. Maca ma iwala yelha ayen ttwalin medden ilha, yezmer ad as-yessel u ad yeqbel awal-agi yeṣṣeḍṣayen. Ula d medden akka i ttwalin ayagi. Deg umezwaru, afyir-agi ad t-yessewhem u ad t-yagi, maca lukan d ssɛaya d leṛzaq ara s-iḍemnen tudert anda ara yettɛummu di lxir neɣ d bab n ccan, imir-n ad neqbel ayagi d tidet. Kemmel ihi steqsay iman-ik ma ilaq ad nefk azal neɣ ad nwali lhant tɣawsiwinagi, ara yawin bab-nsent ɣer temɣer « arma ur iẓẓer anda ara yewsex ! » 13. Ttwaxedmeɣ s ṛṛuh d teksumt, di snat ur ttruhunt deg wulac, neɣ kkant-d seg wulac.